b'\n_START_ARTICLE_\nJohn Klingberg\n_START_SECTION_\nSeuraura\n_START_PARAGRAPH_\nKlingberg aloitti j\xc3\xa4\xc3\xa4kiekon Lerums BK:ssa, mutta h\xc3\xa4n siirtyi jo juniorina Fr\xc3\xb6lunda HC:hen. Klingberg voitti kauden 2009\xe2\x80\x932010 p\xc3\xa4\xc3\xa4tteeksi J18 Allsvenskanin pronssia. H\xc3\xa4n oli tehoilla 2+9=11 kev\xc3\xa4\xc3\xa4n 2010 pudotuspelien tehokkain puolustaja F\xc3\xa4rjestads BK:n Jonas Brodinin kanssa. Klingberg pelasi kauden kuitenkin suurimmaksi osaksi Fr\xc3\xb6lundan J20-joukkueessa. Dallas Stars varasi h\xc3\xa4net viidennell\xc3\xa4 kierroksella 131. pelaajana NHL:n varaustilaisuudessa 2010._NEWLINE_Kaudeksi 2010\xe2\x80\x932011 Klingberg teki seitsem\xc3\xa4n ottelun laina-sopimuksen hockeyallsvenskan joukkue Bor\xc3\xa5s HC:n kanssa. H\xc3\xa4n teki Allsvenskan-debyyttins\xc3\xa4 14. syyskuuta 2010 ottelussa R\xc3\xb6gle\xc3\xa4 vastaan ja Klingbergin j\xc3\xa4\xc3\xa4aika siin\xc3\xa4 oli 17:38. Loppukauden h\xc3\xa4n pelasi Fr\xc3\xb6lundassa Elitserieniss\xc3\xa4. Yhteens\xc3\xa4 Klingberg pelasi Elitserieniss\xc3\xa4 kauden aikana 26 runkosarjaottelua tehden viisi sy\xc3\xb6tt\xc3\xb6pistett\xc3\xa4._NEWLINE_Huhtikuussa 2011 Klingberg teki vuoden mittaisen sopimuksen SM-liigajoukkue Jokereiden kanssa. Toukokuussa h\xc3\xa4n teki kolmivuotisen tulokassopimuksen Dallas Starsin kanssa, mutta Klingberg kuitenkin sopi pelanneensa ensimm\xc3\xa4isen sopimusvuotensa Jokereissa. H\xc3\xa4n pelasi joukkueessa kaudella 2011\xe2\x80\x932012 20 runkosarjaottelua tehoin 1+2=3, mutta ei onnistunut vakiinnuttamaan paikkaansa kokoonpanossa ja j\xc3\xa4tti Jokerit omasta tahdostaan tammikuussa 2012. Klingberg pelasi kauden aikana my\xc3\xb6s kuuden ottelun verran lainalla Mestis-joukkue Kiekko-Vantaassa. Purettuaan sopimuksensa Jokereiden kanssa h\xc3\xa4n palasi kotimaahansa ja siirtyi Skellefte\xc3\xa5 AIK:hon, jossa Klingberg voitti kauden p\xc3\xa4\xc3\xa4tteeksi Elitserien-hopeaa._NEWLINE_Klingberg jatkoi Skellefte\xc3\xa5ssa lainalla my\xc3\xb6s kaudella 2012\xe2\x80\x932013, joka p\xc3\xa4\xc3\xa4ttyi Ruotsin-mestaruuteen. Elitserien-kauden p\xc3\xa4\xc3\xa4tytty\xc3\xa4 h\xc3\xa4n siirtyi Dallas Starsin farmijoukkue Texas Starsin vahvuuteen AHL:n pudotuspeleihin, joissa Klingberg ehti pelata kuitenkin vain yhden ottelun, kunnes joukkueen kausi p\xc3\xa4\xc3\xa4ttyi nelj\xc3\xa4nnesv\xc3\xa4lieriin. Kaudeksi 2013\xe2\x80\x932014 h\xc3\xa4n palasi j\xc3\xa4lleen lainalle kotimaahansa ja siirtyi aiempaan seuraansa Fr\xc3\xb6lunda HC:hen. Klingberg nousi joukkueen varakapteeniksi. H\xc3\xa4n oli Fr\xc3\xb6lundan tehokkain puolustaja tehoilla 11+17=28, joilla Klingberg jakoi koko SHL:n puolustajien pistep\xc3\xb6rssin viidennen sijan MODO Hockeyn Kyle Cumiskeyn kanssa. Huhtikuussa 2014 h\xc3\xa4n teki Starsin kanssa uuden, vuoden mittaisen sopimuksen. Klingberg pelasi loppukaudella viel\xc3\xa4 kolme ottelua AHL-joukkue Texas Starsissa._NEWLINE_Kaudeksi 2014\xe2\x80\x932015 Klingberg siirtyi Starsin organisaatioon ja aloitti kautensa Texasin AHL-joukkueessa. H\xc3\xa4n debytoi Dallasin NHL-joukkueessa 11. marraskuuta 2014 vieraissa Arizona Coyotesia vastaan. Klingberg sai ottelussa j\xc3\xa4\xc3\xa4aikaa 18.32 minuuttia. NHL-uransa avausmaalin h\xc3\xa4n teki samaa joukkuetta vastaan 20. marraskuuta 2014. Klingberg valittiin ottelun ykk\xc3\xb6st\xc3\xa4hdeksi. Tulokaskaudellaan Klingberg teki 11 maalia ja antoi 29 maaliin johtanutta sy\xc3\xb6tt\xc3\xb6\xc3\xa4._NEWLINE_Kev\xc3\xa4\xc3\xa4ll\xc3\xa4 2015 Klingberg solmi Dallasin kanssa seitsem\xc3\xa4n vuoden jatkosopimuksen.\n_START_SECTION_\nMuuta\n_START_PARAGRAPH_\nJohn Klingbergin isoveli Carl pelaa KHL-joukkue Torpedo Ni\xc5\xbeni Novgorodissa organisaatiossa ja pikkuveli Olle pelaa Fr\xc3\xb6lundan J20-junioreissa. Veljesten is\xc3\xa4 Anders on juniorivalmentaja.'